Vostok Europe

**„Vostok Europe“** — tai lietuviškas laikrodžių prekės ženklas, priklausantis UAB „Koliz Vostok“.

## Istorija

„Koliz Vostok“ savo veiklą pradėjo 2003 m., Vilniuje. Pagrindinis įmonės tikslas buvo sukurti savo laikrodžius, su nuosavais dizainais ir mechanizmais. Kiekvienas laikrodis surenkamas rankomis ir iki paleidimo į prekybą turi praeiti net 29 skirtingus kokybės patikros procesus.

Įmonė kasmet pagamina apie 15–20 tūkstančių laikrodžių, iš kurių maždaug 5 % parduodami Lietuvoje, o likusi produkcija eksportuojama į Europą, Aziją ir JAV.

Šiuo metu „Vostok Europe“ laikrodžiuose naudojami japoniški mechanizmai, kuriuos gamina SEIKO Group (TMI, Seiko Instruments, Seiko Epson) ir Miyota. Anksčiau laikrodžiuose buvo naudojami šveicariški Ronda bei Soprod (Festina grupė) mechanizmai. 2014 metais įmonė tapo pirmąja laikrodžių gamintoja  pasaulyje, kuri panaudojo naująjį Seiko SII NE88 automatinį mechanizmą.

## Dizainas

„Vostok Europe“ dizainas orientuotas į nuotykių ieškotojus, ekstremalaus sporto ir aktyvaus laisvalaikio mėgėjus. 

Masyvūs korpusai, ryškūs spalvų deriniai, didesnis atsparumas vandeniui bei tvirta pakuotė sukuria išskirtinį laikrodžių charakterį. Korpusai dažniausiai gaminami iš nerūdijančio plieno (kai kurie iš jų yra dengti PVD danga), titano ar bronzos, apyrankes – iš plieno arba titano, o dirželiai iš gyvulių odos arba silikono.

Nuo 2009 m. kai kuriuose modeliuose pradėtos naudoti šveicariškos MB-microtec įmonės gamybos tričio kapsulės, švytinčios be išorinio šviesos šaltinio, o iki tol buvo naudojami Super-LumiNova segmentai. Patys laikrodžių stikliukai gaminami iš K1 sintetinio krištolo (žinomu kaip Hardlex), kuris atsparesnis smūgiams nei safyras.

## Modeliai

Daugelio laikrodžių modelių dizainas įkvėptas XX a. technologinių pasiekimų:  

* SSN-571 - pavadintas pirmojo pasaulyje amerikiečių branduolinio povandeninio laivo USS Nautilus 571 garbei.
* Radio Room - skirtas 100-osioms Radijo įstatymo (1912 m.) metinėms, kuris lėmė specialių radijo kambario laikrodžių dizainą.
* Space Race – modelis, kuris simbolizuoja SSRS ir JAV konkurenciją dėl kosmoso dominavimo.
* Batiscafos - nardymo laikrodis, [Batiskafas|įkvėptas povandeninių laivų].
* Celestial Objects - pavadinti Ceres ir Halio kometų garbei.
* Systema Periodicum - dizainai paremti cheminių elementų interpretacija: Fosforas, Boras, Siera, Neonas, Deguonis ir Vandenilis.

Kai kurie Vostok Europe modelių pavadinimai kilę iš mitologijos: Undinė kolekcija pavadinta vandens būtybių garbei, o Geležinis Vilkas simbolizuoja Vilniaus įkūrimo legendą ir buvo skirtas miesto 700-osioms metinėms.

## Ambasadoriai

„Vostok Europe“ laikrodžių šūkis – „for going to extremes“ (skirti ekstremalioms sąlygoms), todėl nenuostabu, kad ir įmonės ambasadoriai yra profesionalūs sportininkai arba ekstremalių veiklų entuziastai:

* Benediktas Vanagas – Lietuvos lenktynininkas, „Toyota Gazoo Racing“ komandos narys ir nuolatinis Dakaro ralių dalyvis. Jis įmonės ambasadoriumi yra nuo 2013 m. Kartu su „Vostok Europe“ jis pats sukūrė kelias laikrodžių kolekcijas. Tiek pats lenktyninkas, tiek jo komanda naudoja Vostok Europe laikrodžius viso Dakaro ralio metu. 
* Lazar Angelov – bulgarų kultūristas ir treneris. Įmonės ambasadoriumi tapo 2016 m.
* Jurgis Kairys – lietuvių akrobatinis pilotas, laimėjęs daugybę pasaulio ir Europos čempionatų apdovanojimų (nuo 1987 iki 2011 metų). Lakūnas įmonės ambasadoriumi yra jau nuo 2013 m.
* Marcin Tybura – lenkų mišrių kovos menų sportininkas, M-1 Grand Prix nugalėtojas ir M-1 Global sunkiasvorių čempionas. Įmonės ambasadoriumi tapo 2013 m. Kovotojas padėjo sukurti vardinį TYBUR laikrodį.
* Žydrūnas Savickas – profesionalus Lietuvos galiūnas, daugkartinis stipriausias pasaulio ir Europos čempionatų, „Strongman Champions League“ ir „World Log Lift“ nugalėtojas. Jam buvo sukurti keli laikrodžiai su vardiniu slapyvardžiu – „Big Z“.
* João Rainho – profesionalus Portugalijos naras (saturation diver).
* Giorgos Sakkas – Graikijos sveikatos mokslininkas ir Plymouth Marjon universiteto profesorius, buvęs profesionalus plaukikas ir nacionalinės plaukimo komandos kapitonas, turintis iki šiol užfiksuotus nacionalinius DNF ir CNF rekordus.
* Vladimír Moravík – lenkų Muay Thai kovotojas.

; Specialūs projektai (ekstremaliomis sąlygomis):

* Įmonė padovanojo laikrodžius Lietuvos-Ukrainos speleologų komandai, kuri 2013 m. leidosi į Kruberio olą.
* „Vostok Europe“ laikrodžiai kiekvienais metais tiekiami povandeninės archeologijos specialistams ir nardytojams (pvz. João Rainho), kad jų produkcija būtų ištestuota ekstremaliomis sąlygomis. 
* Įmonė remia „Adelaide Sailing Club regatta” ir vieną iš jai atstovaujančių komandų.
* 2022 metais, kuomet Rusija pradėjo savo invaziją į Ukrainą, „Vostok Europe“ išleido riboto tiražo „Slava Ukraini“ modelį ir visus pinigus už pardavimus (60 000 Eur) paaukojo Ukrainos šalies gynybai.

## Šaltiniai